Grundejerforeningen Stokkebro 28. Februar 2019

Kære medlem,

De lyse aftner nærmer sig, og om ganske kort tid vil vores skønne område atter genlyde af flittige plæneklippere og hyggelig snak over hækken.

Derfor mener bestyrelsen, at det er på tide med en opdatering på, hvad vi har bedrevet i den forgangne vinter, som kan være relevant for jer, medlemmerne.

Vi har konstateret at vores Grundejerforening fylder rundt, og en **70 års fødselsdag** er værd at fejre. Det sker **lørdag d. 24. august** kl. 16.00, hvor vi starter med generalforsamling og slutter af med festlig middag, dans mm. Den vil formentlig finde sted hos Inger og Kenneth, men de nærmere detaljer bliver sendt ud senere. Men sæt kryds i kalenderen allerede nu. Foreningen kan ikke finansiere hele gildet, så forbered jer på, at der bliver egenbetaling på middag og drikkevarer.

Endvidere har bestyrelsen beskæftiget sig med at få den rette og miljøvenlige belægning på **vejene** og udfyldt huller med stabilgrus. Arbejdet er endnu ikke udført, men entreprenøren vil snarest komme forbi og kigge og komme med tilbud.

Vi har kigget lidt på områdets **servitutter** og kan konstatere at enkelte sommerhusejere ikke overholder gældende servitutter om levende hegn. Derfor vil vi henstille til, at servitutterne for alle matrikler i Stokkebro Grundejerforening bliver overholdt. Vi ønsker ikke at komme til at ligne et parcelhuskvarter. De gældende servitutter kan læses på hjemmesiden.

Vi er i gang med et opbygge en ny **mailingliste** og må beklageligvis ulejlige jer med at fremsende den mailadresse, som vi fremover skal benytte ved henvendelser fra foreningen. Hvis email-adressen er uændret, kan I blot skrive dette.   
Send svar til [gfstokkebro@gmail.com](mailto:gfstokkebro@gmail.com) **senest 1. april**.

Endelig til jer, der endnu ikke har betalt **kontingent**: Se nu at få det gjort. I kan læse om, hvordan I gør på hjemmesiden:

[www. alfaland.com/stokkebro/](http://alfaland.com/stokkebro/)

Mange hilsner

Bestyrelsen